정조 1년
丁酉八月二十四日午時。上詣肅章門。親鞫入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書李兢淵洪仁浩。記事官徐龍輔金勉柱。以次侍立。上具布裹翼善冠白布袍布裹帶。乘輿出協陽門。詣幕次降輿。上殿座。領議政金尙喆。左議政鄭存謙。右議政徐命善。判義禁鄭弘淳。同義禁嚴璹徐浩修李命植。大司憲趙㻐。大司諫吳載紹。司諫李謙彬。獻納洪周萬。持平鄭淵淳。正言李思祚金翊休。別問事郞廳應敎李在學。修撰尹尙東。副修撰朴祐源。校理李儒慶洪明浩。兵曹正郞趙時偉。副司果金履正。兵曹佐郞柳誼。副司果沈豊之。掌樂正安聖彬。別刑房都事權綜洪啓善。文書色都事趙廷鉉洪彦燮。事變假注書張至顯。以次進伏訖。尙喆存謙命善進前曰。日候不調。數日間聖體。若何。上曰。一樣矣。尙喆曰。王大妃殿氣候。何如。上曰。安寧矣。尙喆曰。惠慶宮氣候。何如。上曰。安寧矣。尙喆曰。罪人述海。雖已拿來。而今番諸逆之變。其本則逆禶是已。諸賊之次第就戮者。不過其枝葉。而逆禶尙在地上。則實爲根柢之未除也。殿下以不忍之心。必欲求其生於當死之地。昨日所下備忘。十行懇惻。臣等奉讀以還。孰不流涕也。苟有可以仰體聖敎之道。則臣等抑何心腸。豈敢違拂聖意耶。只以亂本尙存。禍機不測。罪逆如禶。而尙今容息於晷刻之頃。則國事何如。臣分何如。此臣等所以叩心瀝血。期於準請而後已者也。伏願聖上。亟賜處分焉。存謙曰。公法至嚴。雖以人君之尊。不可以私情而撓屈。則今殿下旣知逆禶之罪在必死。而猶欲以私恩掩公法。殿下豈謂臣等所請。畢竟或有停撤之時哉。臣等沫血之忱。雖至以死爭執。不得請則決不敢退矣。殿下何不念及於此。而直爲此泄泄之擧也。命善曰。殿下昨日之敎。有以禶之情跡。與安平錦城仁城有異爲敎。臣等誠莫曉聖敎之所指也。禶之地處。何如。而其所負犯。乃是諸賊之奇貨。凶逆之根本。則謂之有浮於三人可也。其可曰反輕於三人乎。三人之罪犯如彼。而列朝之斷恩如此。則殿下豈可以一時不忍之心。不遵列祖已行之法乎。臣等自承聖敎。豈不欲一分仰體。而誠以禍機甚迫。國憂政急。不得不爲此流涕之請。殿下亦當流涕而從之而已。伏願無少持難。快降明命焉。㻐載紹在學等曰。臣等伏閤之後。分義道理。決不可伈伈退出。而今當殿座之時。亦有前席奏對之路。故敢此相率齊龥矣。殿下其以爲逆禶。有可生之端耶。殿下雖以私恩而寬貰之。宗社之靈。必將陰誅。擧國之人。皆思顯戮。殿下於此。尙復欲假貸其一縷乎。臣等辭已竭矣。惟願亟賜明命。上以鞏宗社之勢。下以副臣民之望焉。尙喆曰。範吉輩以推戴逆禶之謀。旣伏亂逆之誅。今若只誅範吉輩。而使逆禶。假息於世間。則亂逆推戴之變。繼範吉而起者。不知有幾輩範吉矣。念之及此。豈不心寒而骨顫乎。英廟仁廟已行之例。臣已仰奏於庭啓之中。而戊申之坦。乙亥之壆。未必俱是推戴者。然以近宗而干逆獄。則罪尤難容。故先大王嚴正之處分。允爲我殿下所當法者也。惟願克遵先憲。速下兪音焉。國榮曰。逆禶之罪。人可得以誅之。殿下雖欲曲保。而終不可保矣。渠之一縷。殿下旣不可保。則爲今之道。不過割恩斷義。勉從群請而已。王法旣行之後。則殿下之私恩。猶可施於渠死之後矣。今不必費辭仰陳。伏願殿下。依大臣所奏。流涕從之之義。亟降允兪之音焉。上曰。卿等何如是耶。使予欲何爲耶。其止之。上曰。禁堂進前。浩修進伏。上曰。獄中飮食之事。予已有申飭之敎。果着實擧行。而渠能食飮云耶。浩修曰。臣雖奉申飭之敎。而獄囚例自禮賓供饋之外。無他道矣。聞渠之飮啖自如云矣。民始曰。御前前排。依例從幕次後入之乎。上曰。依爲之。民始曰。傳香齋戒相値。禮房承旨。使之留院。何如。上曰。依爲之。上曰。罪人述海上之。上曰。述海處。今無更問之端。且渠必知渠之妻子伏法之狀。則渠以凶毒之計。恐有亂言之慮矣。國榮曰。此罪人則無異於已納招者。至於詬天之慮。誠如聖敎矣。上曰。卽爲施威嚴訊而捧結案。可也。上曰。罪人結案。何以書之乎。尙喆曰。以渠是相範之父孝任之夫。往復同謀之說。書之矣。上曰。依此爲之。而相格相吉事。及啓能推戴之說。竝書之。可也。上曰。罪人文書入之。承旨考見。可也。上曰。渠之妻子。送奴於渠之謫所。爛漫往復之狀。已悉於諸賊之招。不必加刑於渠。而渠何敢隱諱乎。使之一一遲晩。可也。上曰。罪人之招。何如。在學曰。逐條究問。皆已承款矣。三條逆謀。渠以介介承款。則今無更問之端。速捧結案。可也。述海。以大逆不道遲晩。詳見事變日記上曰。罪人家文書。有何辭說乎。民始曰。世福及孫哥往來時書札。多有之矣。上曰。捕將進前。捕將具善復張志恒進伏。上曰。孫哥其已捕得乎。善復志恒曰。姑未捕得。故方移關於全羅慶尙兩道。以爲斯速逮捕之地矣。上曰。申飭。可也。上曰。世福孫哥往復之說外。又有何說乎。民始曰。孝任之書有曰。渠奴得才。極有忠心。雖欲報之。而人言可畏云矣。上曰。得才發捕。可也。上曰。渠亦自知無奈何。故卽供遲晩乎。尙喆曰。渠雖極凶至惡之物。豈敢有所抵賴乎。上曰。罪人結案。問郞仔細譯誦。使罪人一一明聽。可也。上曰。罪人雖已結案。而行凶之節。條條究問。取其招辭。欲爲訂考。諸逆之招。以此究問可也。而問郞這這來奏。可也。上曰。罪人之招。果皆條條承服乎。亨逵曰。然矣。上曰。罪人之招。何如。弘淳曰。旣已逐條承款矣。上曰。罪人所供。旣皆的實。則詳細書之於推案。可也。上曰。罪人結案。問郞更爲譯誦。使之詳聽。可也。儒慶曰。罪人之招。以前後逆謀往復之事。及咀呪射天。募得刺客。推戴逆禶之計。逐條遲晩矣。上曰。宣傳官持摽信。出往小南門。決案罪人出送。命善曰。罪人行刑時。百官依例序立乎。上曰。依。上曰。得才旣已緊出賊招。待其拿來。移囚禁府。可也。上命書傳敎曰。親鞫罪人拿來問姑罷。上曰。推鞫待下敎爲之事。出榻敎尙喆存謙命善進伏。尙喆曰。今此述海之正法。少洩臣民之憤。而今番述海之逆。不過枝葉。而顧其根柢之逆禶。尙今假息於地上。假使窮凶極惡。復有如範能者。又欲爲推戴逆禶之謀。則殿下將何以處之也。顧今禍機日迫。不知何樣逆變。起於何地。殿下何不亟回聖心乎。存謙曰。臣等前後之啓。已爲竭盡衷悃。殿下所以處分者。惟在乎割去私恩。務合乎古聖人處變之道也。命善曰。不必遠引古聖人處變之道也。惟我列聖祖攸行。豈非殿下之所當法者乎。㻐載紹在學曰。臣等合辭之請。幾近一旬。鎭日煩龥。終未蒙允。有若尋常傳啓。循例下批者然。當此禍機急迫之日。豈雍容暇豫而止哉。此固臣等不忠不誠之罪。而殿下所以待臣等者。何如是太薄。而處事變者。亦何其持疑耶。伏願亟下一允之音焉。命善曰。方今百隷曠職。萬民失業。奔走憂惶。必欲得請而後止者。是豈可已而不已耶。設令逆禶。蒙駿無知。誠如聖敎。而旣已名入推戴。何論渠之知不知乎。殿下雖欲分別於情迹知否之間。而臣等有死而已。決不可與此賊一日俱生矣。上曰。聞卿等之言。予亦不知何以爲之也。國榮曰。臣心之尤爲悶迫者。卽殿下如此之敎也。當禶之始出逆招也。以殿下至仁惻怛之心。雖未忍遽施典刑。而逆節漸露。禍機漸迫。今至無可奈何之境。則以殿下燭理之明。慮變之深。必將翻然悟而廓然斷矣。今至幾日。一向牢拒。俾國勢無所泊。人心靡所定。臣誠不知今日國事將至何境。而禍患將至何許也。實不勝罔措之憂矣。尙喆曰。殿下試思之。歷觀古牒。豈有爲人臣子。名入推戴而能不死者耶。上曰。王法之至嚴。予豈不知也。但予切迫之私情。已諭於昨日之備忘。卿胡不諒予之甚也。予之情事。若非如是。則予豈靳持於卿等耶。尙喆等曰。殿下此敎。專出不忍之情。臣等所執。實是難屈之法。殿下懇惻之敎。愈益勤摯。而臣等違拂之罪。尤無所逃矣。然臣等所以冒萬死之罪。冀一允之音者。亦豈非萬萬切迫之情乎。臣等雖被違咈之罪。決無奉承之望矣。上曰。禁堂其果聞獄中飮食之節。而渠有恐劫之意云乎。弘淳浩修曰。王獄罪囚。臣等雖無親見之事。而聞其動靜。則飮食之節。無異平人。其心之無恐怯。從可知也。國榮曰。以渠地處。犯此惡逆。苟有一分人心。則必當求死不得。而乃敢食息晏如。少無憂懼之色云。此尤見其逆節之難掩矣。上曰。予之所遭。實是人倫之變。慙愧之極。無顔可以對卿等矣。國榮曰。殿下此敎。何爲而發耶。臣每念聖意之牢固。殆若有不測之禍。伏於何地。實是罔措之憂也。尙喆曰。國事將至難言。禍機漸多罔測。而臣等誠淺。不能感回天心。臣等亦將何面目爲國事乎。存謙曰。王者之法。非王者之所可私也。今殿下以古人所謂舜何與焉之義。斷然行之。而天討天誅。一聽於天。則今日處變之道。無過於斯矣。命善曰。諸逆雖已就戮。而亂本尙今偃息。群下慮患之心。其可暫弛乎。禁府南間。甚爲虛疎。先朝曾有失囚之患。今日臣等之心慮。無所不生。萬一不幸有變。將何以爲之耶。浩修曰。臣忝獄官。每當夜間。憂懼之至。不知何樣禍機之將發也。此豈殿下一時靳持之事耶。民始曰。諸臣討逆之請若是。久當自止之事。則殿下所以靳持者。猶或有一分更議之道。而爲今日臣子者。雖至經年閱歲。力竭舌弊。而終不當止矣。殿下將何以一向靳持乎。國榮曰。諸臣呼龥之擧。果至於經年閱歲。而無不測之變。闖發其間。則猶可謂之幸也。臣恐上下相持之際。國家之禍。無可及救。念及於此。不覺心骨俱冷矣。伏願殿下。抑私情而循公法。卽下二字之音焉。上曰。卿言何若是耶。其止之。國榮曰。臣等與名出推戴之逆。尙今共戴者。固已死有餘罪。而不幸有不測之變。發於呼吸之頃。則臣等之罪。不但宗社之罪人也。當爲天下萬世之罪人矣。殿下何忍使臣等。陷此罪名耶。上曰。予則決不忍矣。上乘輿還入肅章門。尙喆存謙命善禁堂三司二品以上侍衛諸臣。隨輿而入。尙喆存謙命善。進於輿前。手執輿杠。涕泣奏曰。臣等誠意淺薄。旣無陳啓準請之望。故適値殿座之時。敢陳冒死之悃。期於蒙允而後已矣。只緣臣等不誠之罪。終無感回天心之望。將使國勢岌嶪。而禍變罔測。臣等雖至萬死。決不敢自此退去。伏願殿下。卽於輿前。快降明命焉。二品以上三司諸臣。齊聲奏曰。臣等有死而已。不得請則不敢退。惟望一兪之音而已。尙喆曰。殿下平日之政令。動遵祖宗之典章。臣等孰不欽仰。而今此處變之事。獨不欲上法祖宗之舊章。不審聖意果何以耶。上曰。光廟仁廟已行之例。予豈不知也。列祖之事。俱値人倫不幸之變。果有割恩斷義之擧。予豈敢曰自賢於列祖。而不思處變之道也。只以予之情事。予之所遭。萬萬不侔乎列祖之時。故終未忍允許於卿等矣。予言至此。卿等豈不諒予之心乎。尙喆曰。列朝已行之例。殿下旣知之。而徒欲循私而滅公。此誠何等擧措耶。上曰。風日不佳。輿衛久駐。而卿等輿前之請。終不知止。此何擧措。此何景象乎。存謙曰。若以風日之不順。謂有少損於聖體。而不得準許而退。則是乃婦寺之小忠也。輿衛雖或暫駐。而臣等決不敢退矣。尙喆命善。及二品以上三司諸臣。齊聲奏曰。臣等旣已準請爲限。有此轎前環奏之擧。到此地頭。殿下豈復有所持疑耶。上曰。予亦不知何以爲之也。卿等其止之。乘輿仍還。至環衛作門。㻐曰。古之賢君。止輦受言。今大臣執輿奏事。而殿下乘輿還入。此誠何等擧措耶。臣不勝慨然之至。敢達矣。上曰。都憲得體矣。卿等環立輿前。而予之還入。誠爲失體矣。卿等若暫退。則予將還入。而還入後。卿等請對。則予豈不引見乎。尙喆等退隨輿後。上還入熙仁門。大臣以下仍爲陪入。上曰。夾門姑勿閉之。諸臣使之入來。可也。上降輿熙政堂庭中。尙喆等以次侍立。尙喆曰。臣等旣隨輿入侍矣。未蒙允許之音。則雖終日達宵。決不當退矣。存謙曰。聖心之必欲靳持。誠如知申所奏禍機不測之說矣。其爲下情之罔措。無以盡達矣。命善曰。今日處分。不過兩言而決。何殿下終始牢拒之至此耶。弘淳曰。設使逆禶。賴殿下至仁之德。今番得以生出。而此後凶逆之推戴。必將以禶爲奇貸矣。逆禶再犯惡逆之後。則渠之妻孥。亦難免大戮矣。殿下雖欲伸恩而將伸於何地乎。伏願亟回聖心。快允群請焉。國榮曰。臣等雖甚無狀。豈敢以虛文假飾。事殿下哉。然而今番之事。則龥庭伏閤。終不得蒙允。輿前泣懇。亦未得見諒。臣等慙惶之心。已不可勝達。而殿下體諒之道。何如是太薄耶。臣等不覺心焦而抑塞也。㻐載紹在學等齊奏曰。逆禶之一刻假息。於渠身毫無所益。王法之一時遲延。在國家禍將不測。惟願殿下快賜處分焉。民始曰。逆禶之罪。固不可晷刻容貸。而一日二日。尙今靳允。則殿下之私恩。旣已伸矣。國家三尺之法。終以私恩而撓屈。則其可曰。國有法乎。殿下今日之處分。惟在割私恩而從公法而已矣。尙喆曰。臣不暇緩聲。惟願兪音之遄降焉。上曰。卿等之奏。若是可聽之事。予當卽聽矣。豈至今日而靳持乎。予之情事。旣諭於卿等。以予情事之不忍。故決不可允許於卿等矣。卿等旣奏輿前。今又隨輿而入。今日景像。果何如耶。國榮曰。可聽卽聽之敎。殿下何必諭臣等耶。臣等亦豈以可已不已之事。請之於殿下乎。上曰。卿等每引祖宗朝故事。而祖宗朝故事。亦有全恩出置之例。予之所望。惟在於斯而已。尙喆等曰。全恩二字。此何敎也。臣等冒死泣請。而只得出置之敎。則臣等之四十餘啓。胡爲而屢瀆耶。上曰。卿等試思。予之所遭也。予若有一分可忍之端。則亦豈靳許之至此耶。予亦不知何以爲之也。濟恭曰。殿下旣以何以爲之爲敎。抑使臣等。亦何以爲之耶。殿下處變之道。今至無奈何之境。臣等苦懇之辭。亦是無奈何之事矣。上曰。予不忍以予手爲此。只欲少伸吾之私情也。濟恭曰。逆禶之罪。上關宗社。而共誅之請。下及輿儓。則是乃宗社誅之也。國人誅之也。殿下豈以予手不忍爲敎乎。上曰。祖宗之法。臣民之望。予豈不知也。卿等豈不見昨日之批答乎。若無批答中所諭之情事。則予當流涕從之。而其奈情事之萬萬不忍。何哉。卿等之如是爭執。必是予言之不足取信。良可愧也。予之所望。惟在全恩出置。只保其一縷而已。如是則豈可曰公法之不伸。亦庶幾私恩之略施矣。卿等其諒之也。尙喆等曰。罪如逆禶。而只施出置之典。則其在獄體臣分。初不如不請討之爲愈矣。殿下之敎。何以及此耶。㻐載紹等曰。殿下此敎。雖出無不用極之心。而臣等忝在三司。決不敢奉聞矣。國榮曰。爲人臣子。名入推戴。則罪在必死。法無可生者。卽國家至嚴之法也。今殿下以一禶之故。欲屈三尺之法。臣恐若此不已。則凶逆之徒。不知有幾也。此非但今日之憂矣。言之及此。殿下豈不思翻然回悟。廓然明斷之道乎。況今討逆之請。積日已久。國事靡泊。人心難定。又安知無打破獄門。推戴逆禶者耶。不幸有如許之變。則殿下將何以處之乎。民始曰。顧今逆種。猶未盡鋤。亂本尙今容貸。殿下雖欲私恩之必施。而其於宗社國家。何哉。允兪之音。誠不可以晷刻遲延也。鍾秀曰。殿下必欲伸恩之意。旣施於屢日靳允之際。況今諄勤之敎。無非必欲其生之念。則渠當知罪而死。死亦無憾矣。尙喆曰。以殿下之明。必是俯燭於逆禶之不可生。王法之不可屈。而每下容忍姑息之敎。此實有乖於聖人之處變。而亦豈遵先無過之道乎。上曰。列朝已行之例。予非不知。而卿等啓奏之前。予未嘗仰引列朝之時。只言前代之事者。予意以爲。列祖雖有斷義之典。而予則必欲全恩之意。有所未安。故果不得諭之於卿等矣。卿等旣奏之後。予卽以予之情事申諭矣。卿等胡不諒予之意。而如是爭執耶。卿等之請。予決不忍從之矣。僉曰。聖敎至此。臣等豈不仰體萬一。而殿下處變之道。不法列祖而當何法哉。伏願亟下二字之音焉。上曰。卿等此擧。若將終日而不止。上下相持。豈非悶迫之甚乎。命善曰。殿下果以相持爲悶。則何不以二字之批。書下於臣等之啓耶。如是之外。無他可奏之事矣。上曰。予何忍爲此耶。渠實蒙騃無知。何以與知於凶逆之謀耶。昨日情跡之說。已諭予意。卿等其爲予商量可爲之道。可也。尙喆曰。假使逆禶蒙騃無知。一如聖敎。而人臣之名。旣入推戴。則其在鋤除亂本之道。何論其年齒之或幼或壯。逆謀之知與不知耶。聖敎中情跡之分。決不當施之於如逆禶者矣。上曰。予意欲一詳問於渠。一聞渠言矣。尙喆曰。臣等以不必問渠知否之意。纔已仰達。而聖敎及此。尤非臣等之所望也。假使問渠。渠曰不知。則可以容貸之耶。此則臣等決不敢奉承矣。上曰。卿等之入來者幾人。而終無一人知予切迫之情者。予實慨然也。國榮曰。爲殿下之臣子者。若或有奉承殿下屈法伸恩之意。則其可曰有臣分乎。上曰。卿等何其相持之久耶。予實沓沓矣。尙喆存謙命善曰。臣等若未蒙允。非但今日之不敢退也。雖抵死冒罪。決不容但已也。國榮曰。逆禶之當死。無容更議。而以渠地處。久囚王獄。則渠雖凶頑。必將求死之不暇矣。其在殿下處變之道。不如卽賜其死之爲愈矣。尙喆曰。今番逆獄。趙峸則徑斃。濟泰則全䆁。潤成則酌處。端緖未究。禍變難測。而亂本之逆禶。一向容息。此何等時勢也。此何等擧措也。命善曰。逆獄未了。禍根尙留。臣等每當夜間。輒有無限之憂。此豈可一刻弛心之時乎。上曰。出置之典。於渠便同已死。而渠之一縷。猶幸得全。予之所望。不過於此。卿等須諒予意。商量可爲之道也。予之所遭。千古所無之變例也。卿等須思公義私恩不相遠之間。可也。且渠若今番得生。則必當持身謹愼。無他後患矣。濟恭曰。殿下亦已知此事之爲變例矣。處變之道。豈有過於斷義割恩四字乎。此外無可更商之議矣。國榮曰。渠果今番生出。則必爲逆賊之奇貨。漸釀國家之禍根。慮之及此。寧可貸其命於晷刻哉。殿下之心。一向牢着於不忍二字。臣心之焦迫。尤不可勝達矣。上曰。卿等以予爲畢竟可聽。而如是爭執乎。卿等雖萬萬苦爭。而予則萬萬不忍從矣。㻐載紹等曰。逆禶當誅之罪。皇天宗社之所共憤也。臣民輿儓之所同聲也。殿下豈可以私恩。參錯於其間也哉。伏願亟降明命焉。上曰。卿等其止之。予不忍聞矣。上曰。駐輿殿庭。且有雨色。而卿等終不退去。此何景色。予益悶迫矣。尙喆等曰。臣等請討之義。不敢緩聲漫語。故聖躬勞憊。而臣不敢退。臣等之罪。死有餘矣。殿下陞殿座。則臣等當相率叩龥於庭下矣。上曰。予則以卿等之多日勞悴爲悶矣。俄者不聽之事。豈有卽今允許之理。卽今不許之意。亦豈有異時變改之道乎。近來稍涼。此殿甚疎冷。故不能常御此殿。方欲入便殿休憩矣。尙喆等曰。臣等誠淺辭拙。終未蒙宥於方寸奏對之地。則夫豈有齟齬啓辭。得以回天之望。而臣等憂迫之忱。一時爲急。雖達夜守閤。連日瀆擾。而將以準請爲限。雖萬被罪罰而不敢止矣。㻐載紹等曰。殿下旣已還御便殿爲敎。臣等不敢不退伏閤外。更陳血懇矣。上曰。卿等伏閤之擧。予心尤益悶迫。而念卿等之勞悴。慮不暫弛也。尙喆等曰。臣等之勞瘁。何敢自恤耶。駐輿移時。臣等不勝惶悚。謹當相率而退。更爲求對矣。諸臣以次退出。以下六行刀割